b'\n_START_ARTICLE_\nKosti Huuhka\n_START_PARAGRAPH_\nKosti Kalervo Huuhka (19. syyskuuta 1915 Ruokolahti \xe2\x80\x93 9. lokakuuta 1995 Helsinki) oli suomalainen kansansivistysty\xc3\xb6n edist\xc3\xa4j\xc3\xa4. H\xc3\xa4n sai professorin arvonimen 1981. H\xc3\xa4n oli Helsingin Ty\xc3\xb6v\xc3\xa4enopiston johtaja 1961\xe2\x80\x931970 ja Kouluhallituksen vapaan sivistysty\xc3\xb6n osaston osastop\xc3\xa4\xc3\xa4llikk\xc3\xb6 1971\xe2\x80\x931981._NEWLINE_Maanviljelij\xc3\xa4perheeseen syntynyt Huuhka opiskeli Lahden kansanopistossa ja kansankorkeakoulussa vuosina 1934\xe2\x80\x931936, valmistui yhteiskuntatieteiden kandidaatiksi Yhteiskunnallisesta korkeakoulusta vuonna 1943 ja v\xc3\xa4itteli kansansivistysopin tohtoriksi vuonna 1955 v\xc3\xa4it\xc3\xb6skirjallaan Talonpoikaisnuorison koulutie. H\xc3\xa4n osallistui talvi- ja jatkosotaan tykist\xc3\xb6upseerina. Huuhka oli Suomen Nuorison Liiton opintosihteerin\xc3\xa4 1946\xe2\x80\x931948, Toimelan vapaaopiston johtajana 1948\xe2\x80\x931957, Suomen Nuorison Liiton p\xc3\xa4\xc3\xa4sihteerin\xc3\xa4 1957\xe2\x80\x931958, Kansanvalistusseuran toiminnanjohtajana 1958\xe2\x80\x931961, Helsingin suomenkielisen ty\xc3\xb6v\xc3\xa4enopiston johtajana 1961\xe2\x80\x931970, Kouluhallituksen ylitarkastajana vuonna 1970 sek\xc3\xa4 vapaan sivistysty\xc3\xb6n osaston p\xc3\xa4\xc3\xa4llikk\xc3\xb6n\xc3\xa4 1971\xe2\x80\x931981. Huuhka pyrki Kouluhallituksessa kehitt\xc3\xa4m\xc3\xa4\xc3\xa4n varsinkin aikuisopetusta ja mahdollisuuksia jatko-opintoihin. H\xc3\xa4n vaikutti my\xc3\xb6s urheiluopistojen ja musiikkioppilaitosten kehitykseen. Huuhka oli my\xc3\xb6s Helsingin yliopiston kasvatussosiologian dosentti vuosina 1968\xe2\x80\x931977._NEWLINE_Kosti Huuhkan puoliso oli toimittaja Mirja Huuhka.'